Rustenburg: Groot kommer indien Amplats toemaakArgieffoto van ‘n spookdorp in die VSA. Foto: secretsofthefed Die platinummynreus Anglo American (Amplats) het aangedui dat hy van sy myn naby Rustenburg ontslae wil raak weens die voortslepende Amcu-staking wat al sedert Januarie duur, het Business Day Maandag berig. Die Vryheidsfront Plus het in ŉ verklaring gesê Amplats se onttrekking kan veroorsaak dat platinummyne in duie stort en Rustenburg in ‘n spookdorp ontaard. “Amplats se uitsprake is uiters onheilspellend en toon duidelik dat die mynreus nou genoeg gehad het van die drie maande lange staking wat verwoestend inwerk op Suid-Afrika se ekonomie,” het adv. Anton Alberts, die VF Plus se parlementêre woordvoerder oor ekonomie, gesê. Volgens Alberts is dit reeds op plaaslike vlak duidelik hoeveel skade die staking aangerig het en die dorp is op die glybaan na totale verval met sakeondernemings wat in groot getalle sluit en misdaad wat weens werkloosheid skerp toeneem. Klik hier om meer te lees. Alberts sê Amplats, Impala Platinum (Implats) and Lonmin, die wêreld se drie grootste verskaffers van platinum, het landwyd reeds R12,6 miljard weens stakings verloor en werkers het as gevolg daarvan reeds sowat R5,6 miljard aan salarisse verloor. Die stakers het sedert einde Januarie nog nie weer ŉ salaris ontvang nie. “Die media berig daar het reeds 83 sakeondernemings gesluit in en om die dorp, en volgens sakelui speel dieselfde situasie hom moontlik af by al die myndorpe in Suid-Afrika wat deur stakings geraak word,” het hy bygevoeg. “Sakemanne meen dat ondernemings wat ondergaan, bydra tot die groot werkloosheidsprobleem op die dorp. Van die sakemanne sê dat hul inkomste met tot 40% verminder het sedert die stakings begin het en dat dit by die dag afneem.” Hy voeg by misdaad het ook skerp toegeneem en daar is gebiede wat nie-amptelik reeds tot ‘no go’-gebiede verklaar is weens die geweld van die stakings en die hoë vlakke van intimidasie. Klik hier om meer te lees. “Wat in Rustenburg gebeur, is rampspoedig vir die hele land. Die stad gaan tot niet gaan indien die situasie voortduur en die regering nie intree nie,” het Alberts gesê. Lees ook: Rustenburg-inwoners vrees glo vir hul lewe Amcu-staking: “Stakers hou inwoners gyselaar” Nuuskommentaar: Rustenburg word Rampstenburg Amcu-staking: Rustenburg-besighede sluit; voedingskemas in skole begin